SELETUSKIRI

1. Metsloomade rändliikide kaitse konventsiooni (tuntud ka kui Bonni konventsioon) eesmärk on kaitsta maismaa- ja veeloomade ning lindude rändliike kogu nende rändealal. See on ÜRO Keskkonnaprogrammi egiidi all sõlmitud valitsustevaheline leping, milles käsitletakse kogu maailma puutumatu looduse ja looduslike elupaikade kaitset. Euroopa Liit on Bonni konventsiooni osaline alates 1. novembrist 1983[1].

2. Kaitsealused rändliigid on loetletud konventsiooni I liites (ohustatud liigid) ja II liites (liigid, mille kohta sõlmitakse kokkulepped).

3. Konventsiooniosaliste konverents on konventsiooni otsuseid tegev organ, kes on pädev hindama rändliikide kaitsestaatust ja seejärel muutma konventsiooni I ja II liidet.

4. Vastavalt konventsiooni artiklile XI võivad muutmisettepanekuid teha kõik konventsiooniosalised. Liidete muudatus jõustub üheksakümne päeva möödumisel konventsiooniosaliste konverentsi istungist, kus see vastu võeti, kõigi konventsiooniosaliste suhtes, välja arvatud need konventsiooniosalised, kes teevad reservatsiooni.

5. Konventsiooniosaliste 10. konverents toimub 20.–25. novembril 2011 Bergenis (Norra). Nimetatud konverentsiks on tehtud ettepanek, et EL teeb konventsiooni I liite muutmisettepanekuid, et tugevdada kahe röövlinnuliigi ( Falco cherrug ja Falco vespertinus ) kaitset kogu nende levikualal, sealhulgas väljaspool Euroopa Liitu, tuginedes järgmistele kaalutlustele: 1) nende liikide lisamine on teaduslikult põhjendatud; 2) lisamine on kooskõlas ELi õigusaktidega; ja 3) EL on võtnud oma kohustuseks teha elurikkuse kaitseks rahvusvahelist koostööd. Kõnealuste ettepanekute tõttu pole tarvis ELi õigust muuta, sest need puudutavad liike, mis ELi õiguse, sealhulgas linnudirektiivi[2] ja elupaikade direktiivi[3] kohaselt juba kuuluvad vastava kaitse alla.

6. Seepärast on nõukogul vaja teha otsus sellise seisukoha kehtestamiseks, mis tuleb ELi nimel konventsiooniosaliste 10. konverentsil muudatusettepanekute kohta vastu võtta.

7. Muudatusettepanekute esitamise tähtajaks on konventsiooni sekretariaat määranud 23. juuni 2011.

8. Enne konventsiooniosaliste 10. konverentsi võib konventsiooni sekretariaat edastada teiste osaliste poolt konventsiooni I ja II liite muutmiseks tehtud ettepanekud, mis võivad samuti vajada otsust sellise seisukoha kehtestamiseks, mis tuleb ELi nimel nende ettepanekute kohta vastu võtta.

2011/0142 (NLE)

Ettepanek:

NÕUKOGU OTSUS,

millega kehtestatakse seisukoht, mis tuleb Euroopa Liidu nimel vastu võtta konventsiooniosaliste 10. konverentsil seoses metsloomade rändliikide kaitse konventsiooni liidete muutmisettepanekutega

EUROOPA LIIDU NÕUKOGU,

võttes arvesse Euroopa Liidu toimimise lepingut, eriti selle artikli 191 lõiget 1 koostoimes artikli 218 lõikega 9,

võttes arvesse komisjoni ettepanekut[4]

ning arvestades järgmist:

1. Metsloomade rändliikide kaitse konventsiooni[5] osalisena võib Euroopa Liit teha ettepanekuid konventsiooni kaitsealuste liikide loetelu sisaldavate liidete muutmiseks;

2. Konventsiooniosaliste konverents on konventsiooni otsuseid tegev organ, kellele on antud pädevus hinnata rändliikide kaitsestaatust ja seejärel muuta konventsiooni I ja II liidet.

3. Paistab, et liikide Falco cherrug ja Falco vespertinus lisamine I liitesse on teaduslikult põhjendatud, kooskõlas Euroopa Liidu õigusaktidega ja liidu kohustusega teha elurikkuse kaitseks rahvusvahelist koostööd.

4. Konventsiooniosaliste 10. konverents toimub 20.–25. novembril 2011 Bergenis (Norra).

5. Kõnealuse konverentsiga seoses on tehtud ettepanek, et EL teeb konventsiooni I liite muutmisettepanekud, et lisada liigid Falco cherrug ja Falco vespertinus . Nimetatud ettepanekud esitatakse konventsiooni sekretariaadile.

ON VASTU VÕTNUD KÄESOLEVA OTSUSE:

Ainus artikkel

Metsloomade rändliikide kaitse konventsiooni osaliste 10. konverentsil esitab komisjon Euroopa Liidu nimel ettepaneku metsloomade rändliikide kaitse konventsiooni I liite muutmiseks, et lisada liigid Falco cherrug ja Falco vespertinus . Komisjon saadab selle ettepaneku konventsiooni sekretariaadile.

Brüssel,

Nõukogu nimel

eesistuja [..]

[1] Nõukogu 24. juuni 1982. aasta otsus 82/461/EMÜ metsloomade rändliikide kaitse konventsiooni sõlmimise kohta (EÜT L 210, 24.6.1982, lk 10).

[2] Nõukogu 2. aprilli 1979. aasta direktiiv 79/409/EMÜ loodusliku linnustiku kaitse kohta, EÜT L 103, 25.4.1979, lk 1.

[3] Nõukogu 21. mai 1992. aasta direktiiv 92/43/EMÜ looduslike elupaikade ning loodusliku loomastiku ja taimestiku kaitse kohta, EÜT L 206, 22.7.1992, lk 7.

[4] ELT C [...], [...], lk [...].

[5] Nõukogu 24. juuni 1982. aasta otsus 82/461/EMÜ metsloomade rändliikide kaitse konventsiooni sõlmimise kohta, EÜT L 210, 24.6.1982, lk 10.